Po sezoni 1976 se je Wolf odločil prestrukturirati moštvo. Odstavil je Franka Williamsa in ga nadomestil s Petrom Warrom iz Lotusa. Besni Williams je moštvo kmalu zapustil in s sabo odpeljal še Patricka Heada ter nekaj drugih in ustanovil novo moštvo Williams Grand Prix Engineering. Dirkalnik WR1-Cosworth in dirkač Jody Scheckter iz Tyrrella sta se zdela močnejši paket. Toda prav nihče ni pričakoval, da bodo zmagali že na svoji prvi dirki na Veliki nagradi Argentine 1977. Sicer je bila to v mnogih pogledih srečna zmaga, saj je Scheckter startal z 10. mesta, 6 dirkačev pred njim pa je nato odstopilo. Med sezono 1977 je Scheckter zmagal na Velikih nagradah Monaka in Kanade, še šestkrat pa je končal na odru za zmagovalce, tako da je sezono končal na drugem mestu za Avstrijcem Nikijem Laudo, kar je zagotovilo Wolfu četrto mesto v konstruktorskem prvenstvu.